自題小草亭
作者：白居易
朝代：唐

paragraphs: 新結一茅茨，規模儉且卑。
土堦全壘塊，山木半留皮。
陰合連藤架，藂香近菊籬。
壁宜藜杖倚，門稱荻簾垂。
窗裏風清夜，簷間月好時。
留連嘗酒客，句引坐禪師。
伴宿雙棲鶴，扶行一侍兒。
綠醅量醆飲，紅稻約升炊。
齷齪豪家笑，酸寒富室欺。
陶廬閑自愛，顏巷陋誰知。
螻蟻謀深穴，鷦鷯占小枝。
各隨其分足，焉用有餘爲。